Kai Havertz

**Kai Lukas Havertz** (Aachen, 11. lipnja 1999.) njemački je nogometaš koji igra na poziciji napadačkog veznog. Trenutačno igra za Arsenal

## Klupska karijera
### Omladinska karijera
Nogomet je počeo igrati kao četverogodišnjak u amaterskom klubu Alemannia Mariadorf čiji je predsjednik bio njegov djed Richard. Prelazi u Alemanniju Aachen 2009. u čijoj je omladinskoj akademiji ostao jednu godinu kada prelazi u Bayer Leverkusen kao jedanaestogodišnjak. U 2016. zabio je 18 golova za momčad Bayera do 17 godina te je osvojio srebrenu medalju „Fritz Walter” do 17 godina.

### Bayer Leverkusen
Za Bayer Leverkusen debitirao je 15. kolovoza 2016. u utakmici Bundeslige protiv Werder Bremena (1:2). Tada je bio star 17 godina i 126 dana te je postao najmlađi klupski debitant u Bundesligi. Tri godine kasnije njegov rekord oborio je Florian Wirtz za 111 dana. Dana 17. veljače 2017. Havertz je asistirao Karimu Bellarabiju za 50.000 gol u povijesti Bundeslige. Prvi gol za Leverkusen, Havertz je zabio 2. travnja Wolfsburgu (3:3) te je time postao najmlađi igrač Leverkusena koji je postigao gol u Bundesligi. Dana 14. travnja 2018., tada star 18 godina i 307 dana, postao je najmlađi igrač s 50 nastupa u Bundesligi oborivši rekord koji je prije njega držao Timo Werner. Dana 20. rujna postigao je svoja prva dva gola u UEFA Europskoj ligi i to Ludogorec Razgradu (3:2). Zabio je u utakmici protiv Fortune Düsseldorf (2:0) odigrane 17. veljače 2019. te je postao drugi najmlađi igrač u povijesti Bundeslige sa 75 nastupa u tom natjecanju, iza Juliana Draxlera. U utakmici zadnjeg kola sezone 2018./19. protiv Herthe (5:1) zabio je svoj 17. gol u sezoni te je time postao najbolji strijelac u jednoj sezoni Bundesligi koji je ujedno bio i tinejdžer. Na kraju sezone završio je na drugom mjestu u izboru najboljeg nogometaša Bundeslige završivši iza Marca Reusa za 37 glasova. U utakmici 1. kola naredne sezone odigrane protiv Paderborna (3:2), Havertz je postigao svoj 25. ligaški gol te je time postao drugi najmlađi nogometaš koji je zabio 25 golova u Bundesligi, iza Horsta Köppela. Dana 14. prosinca utakmicom protiv Kölna (0:2) oborio je rekord za najmlađeg igrača sa 100 nastupa u Bundesligi koji je također prije njega držao Werner.

### Chelsea
Dana 4. rujna 2020. Havertz je potpisao petogodišnji ugovor s engleskim Chelseajem. Transfer je prvotno iznosio transfera bio je 62 milijuna funti, no s bonusima taj je iznos mogao narasti i do 71 milijuna funta. Tada je to bio drugi najskuplji transfer u povijesti Chelseaja, nakon Kepe Arrizabalage. Za Chelsea je debitirao deset dana kasnije u utakmici 1. kola FA Premier lige 2020./21. protiv Brighton & Hove Albiona (3:1). Dana 23. rujna u utakmici treće runde kupa protiv Barnsleyja (6:0) postigao je svoj prvi hat-trick te svoja prva tri gola za klub.  Dana 17. listopada postigao je svoj prvi gol u Premier ligi i to Southamptonu (3:3).

### Arsenal

U lipnju 2023. godine potpisao je za Arsenal nakon ukupno tri sezone u Chelseaju.

## Reprezentativna karijera
Tijekom svoje omladinske karijere igrao je za selekcije Njemačke do 16, 17 i 19 godina.

Za A selekciju debitirao je 9. rujna 2018. u prijateljskoj utakmici protiv Perua (2:1) kada je zamijenio Timu Wernera. Svoj prvi gol za reprezentaciju postigao je točno godinu dana kasnije u prijateljskoj utakmici protiv Argentine (2:2).

## Priznanja
### Individualna
* Medalja „Fritz Walter” do 17 godina (srebro): 2016.
* Medalja „Fritz Walter” do 19 godina (zlato): 2018.
* Momčad godine Bundeslige: 2018./19.
* Igrač mjeseca Bundeslige: travanj 2019., svibanj 2019., svibanj 2020.
* Idealnih 11 UEFA Lige prvake: 2019.
* Momčad sezone UEFA Europske lige: 2019./20.

## Izvori

## Vanjske veze

* Profil, Chelsea
* Profil, Njemački nogometni savez
* Profil, Transfermarkt